અક્ષરનાદ અને અમારા માટે વિ.સં. ૨૦૭૦નું વર્ષ અનેક રીતે વિશેષ રહ્યું. અક્ષરનાદની સફર સતત રહી શકી એ તો એક ચમત્કાર છે જ, સાથે સાથે આ વર્ષે જીવનની વ્યસ્તતાના ભારને હટાવીને મનગમતી પ્રવૃત્તિઓમાં રત રહેવાનો સભાન પ્રયત્ન આદર્યો, અને તેના ફળસ્વરૂપ છેલ્લા થોડાક મહીનાઓમાં વાંચનનો રસાળ પ્રવાહ મળ્યો, માણ્યો. નવા સ્થળોએ ભમવાના ઉમળકાને લીધે દેશ વિદેશના સ્થળોની પણ મોજ માણી. સ્કૂબા ડાઈવિંગ, બંજી જમ્પિંગ, રાફ્ટીંગ, પેરાસેઈલીંગ, જેટ સ્કી વગેરેનો આનંદ માણ્યો. તો ૨ નવેમ્બરથી શરૂ થઈ રહેલા કેરળના સપરિવાર પ્રવાસનો ઉમળકો તો ખરો જ! કુદરતને અત્યંત નજીકથી માણવાનો, સ્વની સાથેના અંતરતમ વાર્તાલાપનો અને વ્યવસાયિક જીવનના અણગમાને ઉતારવાનો અત્યંત આકરો પ્રયત્ન કર્યો. તેના ફળ સ્વરૂપ માનસિક થાક હળવો કરી શકાયો.